סיירת מטכ"ל

היסטוריה

סיירת מטכ"ל הוקמה בשלהי 1957 ביוזמתו של רב-סרן אברהם ארנן ובתמיכתו של אלוף-משנה דוד אלעזר (לימים הרמטכ"ל) שהיה חבר קרוב של ארנן וסגן מפקד גייסות השריון באותה עת. היחידה הוקמה בשילוב של מסתערבים יוצאי הפלמ"ח, ותיקי חיל המודיעין, יוצאי יחידה 101 ויחידת הצנחנים, ובהם יצחק שושן, יאיר הררי, אלי גיל ("דאוד"), שארל לוי ("סאלם"), משה לוין (קוקלה), יצחק ג'יבלי ("הקטן"), יחיאל אמסלם מפקד הצוות הראשון ביחידה, מאיר הר-ציון וכן צעירים בני קיבוצים. עצם קיומה לא אושר רשמית עד סוף שנות ה-80 של המאה ה-20, ויכולותיה ופעולותיה נחשבות סודיות ביותר עד היום. המוטו של היחידה הוא "המעז מנצח", והוא שאול מן היחידה המקבילה בצבא הבריטי, SAS. הספר, "מפקד הרפאים", על מפקד ה- SAS, דייוויד סטירלינג, השפיע עמוקות על ארנן ועל חזונו לגבי היחידה. גם מפקדים אחרים ביחידה הושפעו מן הספר, ובהם אהוד ברק ועוזי דיין וכן יוני נתניהו שעליו סופר כי ידע את הספר בעל-פה. הספר חולק במשך שנים ללוחמי היחידה עם סיום מסלול הלוחם ופרק ההכשרה.
פעילותה המבצעית הראשונה של היחידה הייתה במאי 1962, כשצוות בפיקודו של יעקב טל (טבול) השלים בהצלחה משימה ייעודית בלבנון (שנחשבה זירה קלה לביצוע). הצלחת משימה זו סללה את הדרך למבצע השני, שבוצע כעבור חמישה חודשים בסוריה. בנובמבר 1966 השתתפה היחידה, שמנתה אז כ-40 לוחמים, בפעולת סמוע.
רוב פעילותה של היחידה בזמן שלום הוא איסוף מודיעין או תגובה לפעולות טרור נקודתיות. בזמן מלחמה התקשתה היחידה למצוא את מקומה. במלחמת ששת הימים "רדפה" היחידה אחר המלחמה וכמעט בכל מקום שהגיעה אליו הושגה כבר הכרעה. במלחמת יום הכיפורים נלחמה היחידה בעיקר בסיני ובחרמון (ראו פירוט בהמשך הערך). שנים אחדות לפני אותה מלחמה התקין כוח של היחידה את "האמצעים המיוחדים" לאיסוף מודיעין אותות בעומק מצרים.
במלחמת לבנון התעקש מפקדה, שי אביטל, שהיחידה תהווה יחידת חי"ר לכל דבר, וכך היה.
בשנים 1987–1989 פיקד על היחידה אלוף-משנה משה יעלון, לימים הרמטכ"ל ה-17 ושר הביטחון. תקופת כהונתו של יעלון כמפקד סיירת מטכ"ל נחשבת לתקופת שיא של הישגים ליחידה, והוא עצמו מחשיב אותה כתקופה היפה בשירותו הצבאי. במהלך כהונתו פיקד על מבצע הצגת תכלית במהלכו התנקשו לוחמי היחידה באבו ג'יהאד בתוניס ראש הזרוע הצבאית של אש"ף. פעולה אחרת הייתה מבצע להבאת "קלפי מיקוח" לשחרורו של רון ארד, בה נחטף בין השאר ג'ואד אל קצפי.
במלחמת לבנון השנייה ערכה היחידה פשיטות בעומק לבנון, שבמהלך אחת מהן נהרג סא"ל עמנואל מורנו ששימש קצין בכיר ביחידה.
ב-2010 הוענק ליחידה צל"ש הרמטכ"ל על ביצוע פעילות מבצעית מורכבת. ב-2014 הוענק ליחידה צל"ש הרמטכ"ל על ביצוע פעולות ש"הובילו לתרומה משמעותית לביטחון המדינה תוך סיכון חיי אדם". ב-2015 הוענק לסיירת מטכ"ל צל"ש הרמטכ"ל על פעילותה במבצע צוק איתן. ב-2016 קיבלה פעמיים צל"ש הרמטכ"ל: אחד במרץ על "פעולות מבצעיות, חשאיות ונועזות אותן ביצעה היחידה בשנתיים האחרונות", והשני בנובמבר על "יצירתיות תבונה ותעוזה". במרץ 2018 קיבלה צל"ש רמטכ"ל נוסף.

בוגרים מפורסמים

בין בוגריה של סיירת מטכ"ל כמה מהמפקדים והמנהיגים של ישראל: שני ראשי ממשלה - אהוד ברק שהיה מפקד היחידה ובנימין נתניהו שהיה מפקד צוות. הרמטכ"ל ושר הביטחון משה יעלון שהיה מפקד היחידה. הרמטכ"ל ושר הביטחון שאול מופז היה סגן מפקד הסיירת וגם מתן וילנאי. עוד מבוגרי הסיירת הם ראש השב"כ ח"כ אבי דיכטר, ראשי "המוסד", דני יתום, שבתי שביט ותמיר פרדו, המשנה לראש ה"מוסד" רם בן ברק, ומפקד עוצבת עידן, דוד זיני. וחברי הכנסת דורון אביטל, יוחנן פלסנר, אבשלום וילן, אהוד יתום, מוטי יוגב, נפתלי בנט ועומר בר-לב והאלופים עמירם לוין, עוזי דיין, נחמיה תמרי, שי אביטל, יצחק איתן, נועם תיבון, אברהם בן-ארצי, טל רוסו, ניצן אלון והרצי הלוי.